অতুলকৃষ্ণ মিত্র কবিতা মিলনসাগর Atul Krishna Mitra Poetry MILANSAGAR
কবি অতুলকৃষ্ণ মিত্র - উনিশ শতকের শেষার্ধের খ্যাতনামা নাট্যকার ও গীতিকার ছিলেন। “আমার
সাধ না মিটিলো আশা না পূরিলো” এই কালজয়ী শ্যামাসঙ্গীতটির তিনিই রচয়িতা। তিনি জন্মগ্রহণ করেন
কলকাতায়। পিতা রাজকষ্ণ মিত্র। ১৮৫৭ সালের “ভারতের প্রথম স্বাধীনতা সংগ্রাম” বা “সিপাহী বিদ্রোহের”
সময়ে তাঁর পরিবার কোননগরে গিয়ে বসবাস করতে থাকেন। দুর্গাদাস লাহিড়ী তাঁর “বাঙালীর গান” (১৯০৫)
গ্রন্থে জানিয়েছেন যে, সেই গ্রন্থ সম্পাদনার সময়ে ( ১৯০৫ ) কবি অতুলকৃষ্ণ কলকাতার শ্যামবাজারে বসবাস
করতেন।
কোননগরের গ্রামের বঙ্গবিদ্যালয়ে, কলকাতায় এবং তাঁর মামার কাছে তিনি ইংরেজী সাহিত্য, ইতিহাস
প্রভৃতি শিক্ষালাভ করেন।
তরুণ বয়সেই সমবয়স্ক কয়েকজনকে নিয়ে তিনি অপেশাদার নাটকের দল গঠন করেন এবং
অভিনয়ের জন্য “পাগলিনী” নামে একটি নাটক রচনা করেন।
তাঁর রচিত কয়েকটি গীতিনাট্য ১৮৭৭ থেকে ১৮৮০ এর মধ্যে ন্যাশনাল থিয়েটারে মঞ্চস্থ হয়। ১৮৮৭ সালে
প্রতিষ্ঠিত এমারেল্ড থিয়েটারেও তাঁর বহু নাটক মঞ্চস্থ হয়েছিল। পরে তিনি ওই মঞ্চের ম্যানেজরও হন।
১৯১১ সালে তিনি মিনার্ভা ও কোহিনুর থিয়েটারের গীতিনাট্যকার হয়েছিলেন। তাঁর রচিত কিছু হিন্দী গানও
রয়েছে।
তাঁর রচিত নাটকের সংখ্যা ৪০, যার মধ্যে রয়েছে “নন্দবিদায়” (১৮৮৮), “প্রণয় কানন বা প্রভাস”, “বিজয়া”,
“অপ্সর কানন”, “আদর্শ সতী”, “ধর্মবীর মহম্মদ” (১৮৮৫), “নিত্যলীলা বা উদ্ধব-সংবাদ” (১৮৯১), “আমোদ-
প্রমোদ”, “হিন্দা-হাফেজ”, “লুলিয়া” (১৯০৭), “ঠিক ভুলে” (১৯১০) প্রভৃতি। তিনি “চিত্রশালা” নামে একটি
উপন্যাসও রচনা করেন।
তিনি বঙ্কিমচন্দ্র চট্টোপাধ্যায়ের “দেবীচৌধুরাণী” (১৮৬৫) ও “কপালকুণ্ডলার” (১৮৬৬) ও রমেশচন্দ্র দত্তের
উপন্যাসের নাট্যরূপ দান করেছিলেন।
তিনি আন্দোলন মাসিক পত্রিকার সম্পাদক ছিলেন ও সাপ্তাহিক বসুমতী পত্রিকার প্রতিষ্ঠাকাল (১৮৯৬) থেকে
তাঁর পরিচালনার দায়িত্বভার গ্রহণ করেছিলেন।
কবি অতুলকৃষ্ণ মিত্রর একটি ছবি ও তাঁর জীবন সম্বন্ধে আরও তথ্য যদি কেউ আমাদের পাঠান তাহলে
আমরা, আমাদের কৃতজ্ঞতা স্পরূপ প্রেরকের নাম এই পাতায় উল্লেখ করবো।
আমরা মিলনসাগরে  কবি অতুলকৃষ্ণ মিত্রর গান ও কবিতা তুলে আগামী প্রজন্মের কাছে পৌঁছে  দিতে
পারলে এই প্রচেষ্টার সার্থকতা।
উত্স – শিশিরকুমার দাশ সম্পাদিত “সংসদ বাংলা সাহিত্য সঙ্গী”, ২০০৩।
.         সুবোধচন্দ্র সেনগুপ্ত ও অঞ্জলি বসু সম্পাদিত “সংসদ বাঙালি চরিতাভিধান”, প্রথম খণ্ড, ১৯৭৬।
.         দুর্গাদাস লাহিড়ী সম্পাদিত বাঙালীর গান, ১৯০৫।

কবি অতুলকৃষ্ণ মিত্রর মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতার প্রথম প্রকাশ - ২৯.০৩.২০১৬
...